**BILJEŠKE UZ FINANCIJSKE IZVJEŠTAJE**

**PONIKVE EKO OTOK KRK d.o.o. ZA 2020. GODINU**

**1. OSNOVNI PODACI O DRUŠTVU**

Ponikve eko otok Krk je društvo s ograničenom odgovornošću (dalje: Društvo) za obavljanje djelatnosti gospodarenja otpadom i energetiku.

Društvo je 14. studenog 2013. godine registrirano u Trgovačkom sudu u Rijeci (Rješenje broj Tt-13/8161-2) pod matičnim brojem suda MBS 040315364, a s poslovanjem je započelo 01. siječnja 2014. godine.

Temeljni kapital Društva upisan je u sudski registar navedenog suda u iznosu od 40.908.400,00 kn.

Osnovne djelatnosti Društva su:

* skupljanje, odvoz i zbrinjavanje komunalnog otpada
* održavanje i upravljanje odlagalištem komunalnog otpada Treskavac
* proizvodnja električne energije
* najam EKI mreže

Društvo ima skupštinu društva i upravu.

Skupštinu društva čine članovi društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene komunalnih usluga i slično.

Poslove društva vodi uprava koja se sastoji od jednog direktora kojeg imenuje skupština. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor društva za razdoblje od 01.01.2018. do 31.12.2021. godine je mr.sc. Ivica Plišić dipl.ing.građ.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 26. studenog 2013. godine, Društvo ima brojčanu oznaku razreda 92 – Skupljanje neopasnog otpada, matični broj poslovnog subjekta je 040315364, a OIB je 04155352667.

U 2020. godini Društvo je prosječno zapošljavalo 137 radnika (u 2019. godini prosječno 142 radnika).

* 1. **OKVIR ZA PREZENTIRANJE FINANCIJSKIH IZVJEŠTAJA**

Financijski izvještaji za 2020. godinu sastavljeni su u skladu s propisima Republike Hrvatske, te računovodstvenim politikama poduzetnika.

Računovodstvene politike Društva usklađene su s Hrvatskim standardima financijskog izvještavanja (NN 86/2015, 105/2020) koje poduzetnik ima obvezu primjenjivati temeljem Zakona o računovodstvu (NN 78/15, 134/15, 120/16, 116/18, 42/20, 47/20).

Društvo je pozicije u financijskim izvještajima iskazalo u skladu sa zahtjevima iz Pravilnika o strukturi i sadržaju godišnjih financijskih izvještaja (NN 95/16, 144/20).

Podaci u financijskim izvještajima prezentirani su u hrvatskim kunama (HRK), kao izvještajnoj valuti u Republici Hrvatskoj.

Društvo je obveze s valutnom klauzulom prema leasing društvu svelo na srednji tečaj Hrvatske narodne banke na dan 31. prosinca 2020. godine i to: 1 EUR = 7,5368980 HRK (na dan 31.12.2019. godini 1 EUR = 7,442580 HRK).

Dopunske informacije uz financijske izvještaje ne čine financijska izvješća već se iskazuju u svrhu dopunske analize.

**1.2. Osnovne računovodstvene politike**

Osnovne računovodstvene politike primijenjene kod sastavljanja financijskih izvještaja za 2020. godinu bile su iste kao u 2019. godini.

**1.2.1. PRIHODI**

Prihodi predstavljaju povećanje ekonomskih koristi tijekom obračunskog razdoblja u obliku priljeva ili povećanja imovine ili smanjenja obveza, kada ti priljevi imaju za posljedicu povećanje kapitala, osim povećanja kapitala koje se odnosi na unose od strane sudionika u kapitalu.

Prihod se priznaje kada je vjerojatno da će buduće ekonomske koristi ulaziti kod poduzetnika i kada se koristi mogu pouzdano izmjeriti.

**1.2.1.1. POSLOVNI PRIHODI**

Poslovni prihodi obuhvaćaju prihode od prodaje i ostale poslovne prihode, a iskazani su po fakturiranoj vrijednosti (Bilješka 2.1.).

Prihodi od prodaje obuhvaćaju prihode od pružanja usluga odvoza otpada, zbrinjavanja otpada, prodaje sekundarnih sirovina, usluga prikupljanja ambalažnog otpada, prodaje električne energije, održavanje javne rasvjete.

Ostale poslovne prihode čine: naplate šteta od osiguranja, refundacije, zakup EKI mreže, prihodi od naplaćenih otpisanih potraživanja, prihodi u visini amortizacije imovine nabavljene iz namjenskih sredstava, prihod za pokriće troškova neotpisane vrijednosti rashodovane imovine, prihodi za pokriće troškova financiranja i tečajnih razlika i slično.

**1.2.1.2. FINANCIJSKI PRIHODI**

Financijske prihode čine kamate na nepravodobna plaćanja, kamate na oročena sredstva, tečajne razlike (Bilješka 2.2.).

**1.2.2. RASHODI**

**Rashodi** predstavljaju smanjenja ekonomskih koristi kroz obračunsko razdoblje u obliku odljeva ili iscrpljenja imovine ili stvaranja obveza što za posljedicu ima smanjenje kapitala, osim onog u svezi s raspodjelom sudionicima u kapitalu.

Rashodi se priznaju u računu dobiti i gubitka kada se mogu pouzdano izmjeriti. Priznavanje rashoda pojavljuje se istodobno s priznavanjem povećanja obveza ili smanjenja imovine.

Rashodi se priznaju u računu dobiti i gubitka na temelju izravne povezanosti između nastalih troškova i određene stavke prihoda, odnosno sučeljavanje rashoda s prihodima.

Svi rashodi koji se odnose na obračunsko razdoblje bez obzira na to kada će biti plaćeni knjiže se na teret računa rashoda, odnosno troškova razdoblja na koje se odnose.

**1.2.2.1. POSLOVNI RASHODI**

Poslovne rashode čine materijalni troškovi, troškovi osoblja, amortizacija, ostali troškovi, vrijednosno usklađenje potraživanja i ostali poslovni rashodi (Bilješka 3.1.).

**/i/ Materijalne troškove** čine troškovi materijala, rezervnih dijelova, energije i goriva, troškovi sitnog inventara i zaštitne odjeće, poštanski i telefonski troškovi, tekuće i investicijsko održavanje, prijevozne usluge, intelektualne usluge i ostale usluge.

Troškovi tekućeg i investicijskog održavanja vlastitih sredstava rada pokrivaju se iz prihoda obračunskog razdoblja kada nastanu. Rekonstrukcije i adaptacije kojima se mijenja kapacitet ili namjena osnovnih sredstava, knjiže se kao povećanje vrijednosti osnovnih sredstava.

**/ii/ Troškove osoblja** čine neto plaće i naknade plaća zajedno s porezima i doprinosima iz i na plaće.

**/iii/ Amortizacija**

Obračun amortizacije obavlja se pojedinačno za svako sredstvo razvrstano po amortizacijskim grupama po linearnoj metodi, a po stopama koje ne prelaze porezno dopustive stope.

Novonabavljena imovina amortizira se od prvog dana sljedećeg mjeseca kad se stavi u uporabu.

U slučaju rashoda ili prodaje, imovina se amortizira zaključno s mjesecom u kojem je došlo do rashoda ili otuđenja.

Jedanput amortizirano sredstvo dugotrajne imovine više se ne otpisuje.

**/iv/ Ostale troškove poslovanja** čine dnevnice, troškovi prijevoza na posao i s posla, ostala materijalna prava zaposlenih, premije osiguranja, troškovi stručnog obrazovanja, reprezentacija, vodoprivredna i komunalne naknade, članarine komorama, bankarske usluge.

**/v/ Vrijednosno usklađenje** kratkotrajne imovine obuhvaća usklađivanje vrijednosti potraživanja od kupaca koja su utužena ili za koja je pokrenut postupak ovrhe te od kupaca u stečaju ili predstečajnoj nagodbi.

**/vi/ Ostali poslovni rashodi** odnose se na neotpisanu vrijednost prodane i rashodovane dugotrajne materijalne imovine i ostale rashode.

**1.2.2.2. FINANCIJSKI RASHODI**

Financijske rashode čine zatezne kamate, kamate po kreditima i negativne tečajne razlike (Bilješka 3.2.).

* + 1. **DOBIT/GUBITAK TEKUĆE GODINE**

Iz razlike ukupnih prihoda i rashoda proizlazi rezultat poslovne godine prije oporezivanja. Prema obračunu poreza na dobit, Društvo ima obvezu poreza na dobit (Bilješka 4).

**1.2.4. DUGOTRAJNA MATERIJALNA I NEMATERIJALNA IMOVINA**

Ulaganja u materijalnu i nematerijalnu imovinu tijekom godine evidentiraju se po nabavnoj vrijednosti. Nabavnu vrijednost čini fakturna vrijednost nabavljene imovine uvećana za sve troškove nastale do njezinog stavljanja u uporabu (Bilješka 5).

Stvari i oprema se evidentiraju kao dugotrajna imovina, ako im je vijek trajanja duži od jedne godine i pojedinačna nabavna cijena veća od 3.500 kn.

Neotpisana vrijednost otuđenih i rashodovanih sredstava knjiži se na teret ostalih poslovnih rashoda.

Društvo koristi sljedeće stope amortizacije (Bilješka 3.1.3.):

|  |  |  |  |
| --- | --- | --- | --- |
|  | **2019.** |  | **2020.** |
|  | **%** |  | **%** |
| * za građevinske objekte
 | 1,5-10 |  | 1,5-10 |
| * osobne automobile
 | 15,5 |  | 15,5 |
| * nematerijalnu imovinu, opremu i vozila
 | 5-12,5 |  | 5-12,5 |
| * računala, računalnu opremu, programe, telefone i opremu za računalne mreže
 | 10 - 50 |  | 10 - 50 |
| * ostalu nespomenutu imovinu
 | 6,7 - 20 |  | 6,7 - 20 |

**1.2.5. DUGOTRAJNA FINANCIJSKA IMOVINA**

Financijska imovina obuhvaća dionice i udjele, dane zajmove, sudjelujuće interese, ulaganja u vrijednosne papire, dane zajmove, depozite te ostalu financijsku imovinu. Financijska imovina se ne amortizira. Priznavanje, mjerenje i prestanak priznavanja obavlja se u skladu s odredbama HSFI 9.

Dugotrajnu financijsku imovinu čini nominalni iznos poslovnog udjela u društvu Ponikve usluga d.o.o. koji su članovi tog društva prenijeli na Ponikve eko otok Krk d.o.o. bez naknade i nominalni iznos poslovnog udjela u društvu Smart island Krk d.o.o. (Bilješka 6, 19).

**1.2.6. ZALIHE**

Zalihe se iskazuju po vrijednosti troškova nabave koji obuhvaćaju kupovnu cijenu i sve izravno povezane troškove koji su nužni za dovođenje zaliha u određeno stanje i na određenu lokaciju, ili po neto prodajnoj vrijednosti, ovisno o tome koja je niža.

Zalihe materijala koji se koristi za tekuće, investicijsko održavanje i investicije u vlastitoj režiji, iskazuju se po stvarnim nabavnim cijenama materijala. Utrošak materijala obavlja se primjenom metode prosječne nabavne cijene.

Sitan inventar, alat i auto gume, otpisuju se u cijelosti kod stavljanja u uporabu.

**1.2.7. POTRAŽIVANJA OD KUPACA**

Potraživanja se početno priznaju po fer vrijednosti.

Potraživanja od kupaca (Bilješka 9) obuhvaćaju sva potraživanja za izvršene usluge (odvoz otpada, prikupljanje i zbrinjavanje ambalažnog otpada, prodaja sekundarnih sirovina, prodaja električne energije, najam EKI infrastrukture).

Usklađenje vrijednosti potraživanja obavlja se temeljem saznanja da potraživanje nije u roku naplaćeno, odnosno da su nastale okolnosti neizvjesnosti naplate i da je utuženo, prijavljeno u stečajnu masu ili u predstečajnu nagodbu i u slučaju kada je nenaplativo.

**1.2.8. POTRAŽIVANJA OD DRŽAVE I DRUGIH INSTITUCIJA** odnose se na potraživanja za porez na dodanu vrijednost, potraživanja za refundacije bolovanja i potraživanja za preplaćeni porez na dobit.

**1.2.9. OSTALA POTRAŽIVANJA** odnose se na naplaćena potraživanja od korisnika čiji obračun i naplatu vodi drugo društvo, potraživanja za naknade šteta, potraživanja za kamate po viđenju i oročenju.

**1.2.10.** **KRATKOTRAJNA FINANCIJSKA IMOVINA** odnosi se na dana jamstva.

**1.2.11. NOVAC U BANCI I BLAGAJNI**

Imovina u obliku novca iskazuje se u nominalnoj vrijednosti izraženoj hrvatskom valutnom jedinicom (kn), a predstavljaju sredstva na kunskim računima i u blagajni (Bilješka 10).

**1.2.12. PLAĆENI TROŠKOVI BUDUĆEG RAZDOBLJA I OBRAČUNATI PRIHODI**

Aktivna vremenska razgraničenja predstavljaju unaprijed plaćene troškove, a priznaju se kao imovina kada se odnose na iznose plaćene u tekućem razdoblju, a koji se odnose na buduće razdoblje sukladno Hrvatskim standardima financijskog izvještavanja (Bilješka 11).

**1.2.13. KAPITAL I REZERVE**

Kapital je vlastiti izvor financiranja imovine i izračunava se kao ostatak imovine nakon odbitka svih obveza. Upisani kapital iskazan je u kunama po nominalnoj vrijednosti.

Ukupan kapital Društva čine upisani kapital, kapitalne rezerve, zadržana dobit i gubitak tekuće godine (Bilješka 12).

**1.2.14. DUGOROČNE OBVEZE**

Dugoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom ili ugovorom o stvaranju obveza, a rok dospijeća im je duži od 12 mjeseci.

Dugoročne obveze predstavljaju obveze po osnovi kredita i financijskih leasinga koji dospijevaju na naplatu nakon 31. prosinca 2020. godine (Bilješka 13).

Tekuće dospijeće po navedenim obvezama koje dospijevaju na naplatu u 2020. godini iskazano je kao kratkoročna obveza.

Financijski leasinzi uz valutnu klauzulu su svedeni na srednji tečaj Hrvatske narodne banke na dan 31. prosinca 2020. godine.

**1.2.15. KRATKOROČNE OBVEZE**

Kratkoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom ili ugovorom o stvaranju obveza, a rok dospijeća im je kraći od 12 mjeseci. U kratkoročnim obvezama iskazane su obveze prema bankama i drugim financijskim institucijama, obveze prema primljenim jamstvima za ozbiljnost ponude, obveze prema dobavljačima, obveze prema zaposlenicima, obveze za poreze, doprinose i slična davanja, te ostale kratkoročne obveze (Bilješka 14).

**1.2.16. PRIHOD BUDUĆEG RAZDOBLJA**

Odgođeni prihodi odnose se na dobivena namjenska sredstva za investicije od Fonda za zaštitu okoliša i energetsku učinkovitost (Fond) i jedinica lokalne samouprave.

Prijenos na prihode obavlja se u visini amortizacije za dugotrajnu imovinu nabavljenu iz tih sredstava (Bilješka 15).

**1.2.17. IZVANBILANČNI ZAPISI**

Društvo u okviru izvanbilančnih zapisa iskazuje primljene bankarske garancije i zadužnice za uredno ispunjenje ugovornih obveza od strane izvođača, garancije za jamstvene rokove te zadužnice dane kao osiguranje za podmirenje obveza po kreditu, financijskom leasingu i dobavljačima (Bilješka 16).

1. **PRIHODI**
	1. **POSLOVNI PRIHODI**

Poslovni prihodi obuhvaćaju:



1. **Prihodi od prodaje**

Prihodi od prodaje u 2020. godini iznose 29.944.528,39 kn i manji su u odnosu na prethodnu godinu za 5% ili za 1.635.104,98 kn.

**/i/** Prihod od odvoza otpada smanjen je u odnosu na prethodnu godinu za 1.224.720,37kn ili za 4% zbog smanjenja prihoda od gospodarstva uzrokovanog zatvaranjem objekata zbog pandemije bolesti COVID-19 uzrokovane virusom SARS-CoV-2 (korona virus).

**/ii/** Prihodi od prodaje sekundarnih sirovina i prikupljanja ambalažnog otpada smanjeni su u odnosu na 2019. godinu za 739.697,63 kn (-31%) zbog smanjenja jediničnih cijena otkupljivača i smanjenja količina otpada.

**/iii/** Prihod od održavanja javne rasvjete povećan je za 202.888,01 kn (+21%).

1. **Ostali poslovni prihodi**

**/i/** Prihod interne realizacije po EU projektima u ukupnom iznosu od 263.928,86 kn odnosi se na plaće radnika koji sudjeluju u četiri EU projekta, ovisno o utrošenim satima rada (Bilješka 11).

* 1. **FINANCIJSKI PRIHODI**

Financijski prihodi obuhvaćaju:



1. **RASHODI**
	1. **POSLOVNI RASHODI**

**3.1.1. MATERIJALNI TROŠKOVI**

Materijalne troškove čine:



Ukupni materijalni troškovi manji su odnosu na prethodnu godinu za 1.919.809,85 kn (-17%), a značajnije vrste troškova su:

**/i/** U 2020. godini troškovi rezervnih dijelova i troškovi održavanja vozila smanjeni su za 815.748,32 kn (-43%) zbog znatno manjeg broja izvanrednih popravaka vozila nego u 2019. godini.

**/ii/** Troškovi komunalnih usluga veći su za 240.249,80 kn (+127%). U 2020. godini zbrinuto je 596 tona miješanog komunalnog otpada u Županijski centar za gospodarenje otpadom Marišćina (2019. godine nije bilo odvoza miješanog komunalnog otpada u Županijski centar).

**/ii/** Društvo je ugovorom povjerilo računovodstvene poslove, poslove objedinjene naplate i druge povezane administrativne poslove društvu Ponikve usluga d.o.o. te je za te usluge iskazalo troškove od 2.115.696,52 kn.

**3.1.2. TROŠKOVI OSOBLJA**

Troškovi osoblja u 2020. godini iznose 14.420.319,19 kn (u 2019. = 14.450.574,79. kn). Prosječna bruto plaća u 2020. godini iznosila je 7.539,98 kn, a neto 5.636,62 kn, dok je u 2019. godini prosječna bruto plaća iznosila 7.335,75 kn, a neto 5.456,42 kn.

**3.1.3. AMORTIZACIJA**

Troškovi amortizacije u 2020. godini iznose 7.681.016,50 kn (u 2019. godini 7.142.228,31kn).

Kao što je navedeno u Bilješkama 2.1. i 15., Društvo je iskazalo prihod u visini obračunate amortizacije imovine nabavljene iz sredstava potpora u iznosu od 1.874.285,16 kn pa je utjecaj na rezultat 5.806.731,34 kn.

Primijenjene stope ne prelaze porezno dopustive stope.

**3.1.4. OSTALI TROŠKOVI**

Ostale troškove čine:



Ostali troškovi manji su za 813.743,63 kn u odnosu na prethodnu godinu, a najznačajnije smanjenje (591.200 kn) odnosi se na troškove materijalnih prava zaposlenika i troškove prijevoza na posao i s posla.

**3.1.5. VRIJEDNOSNO USKLAĐENJE**

Društvo je u 2020. godini vrijednosno uskladilo 325.400,77 kn potraživanja (315.966,57 kn utuženih i potraživanja kod kojih je naplata neizvjesna te 9.434,20 kn potraživanja je otpisalo (Bilješka 9/ii/).

**3.1.6. OSTALI POSLOVNI RASHODI** u 2020. godini iznose 36.436,20 kn, od čega se 20.475,00 kn odnosi na neotpisanu vrijednost rashodovane dugotrajne imovine, 3.400,00 kn na kazne i prekršaje i 12.561,20 kn na ostale poslovne rashode.

* 1. **FINANCIJSKI RASHODI**



1. **DOBIT TEKUĆE GODINE**

Za razdoblje od 01. siječnja do 31. prosinca 2020. godine Društvo je temeljem razlike prihoda i rashoda ostvarilo negativan rezultat poslovanja financijske godine:



**/i/** U 2020. godini ostvareni su ukupni prihodi u iznosu od 33.378.156,62 kn, ukupni troškovi od 33.669.435,91 kn te je ostvaren gubitak od 291.279,29 kn. Društvo ima obvezu poreza na dobit u iznosu od 26.205,23 kn te gubitak nakon oporezivanja iznosi 317.484,52 kn.

Prihodi su smanjeni za 1.448.043,18 ili 4% u odnosu na prethodnu godinu, a rashodi su manji za 2.082.115,06 kn ili za 6%. Na smanjenje rashoda prvenstveno je utjecalo smanjenje materijalnih prava zaposlenika i materijalnih troškova dok su ukupni prihodi manji zbog smanjenja prihoda od gospodarstva uzrokovanog zatvaranjem objekata zbog pandemija bolesti COVID-19 uzrokovana virusom SARS-CoV-2 (korona virus) te smanjenja prihoda od prodaje sekundarnih sirovina i ambalažnog otpada (manje jedinične cijene i količine otpada).

**5. DUGOTRAJNA MATERIJALNA I NEMATERIJALNA IMOVINA**

Stanje i promjene na dugotrajnoj materijalnoj i nematerijalnoj imovini (bez predujmova) prikazujemo na sljedeći način:

 - u HRK -



**/i/** Povećanje imovineu pripremi u 2020. godini iznosilo je 15.478.821,73, a najznačajnija ulaganja bila su u izgradnju elektroničko komunikacijsku infrastrukturu otoka Krka, izgradnju kompostane na odlagalištu otpada Treskavac, nabavku specijalnih komunalnih vozila te ukopanih i poluukopanih spremnika za otpad.

Društvo je u 2020. godini prenijelo u uporabu imovinu u iznosu od 14.510.875,64 kn i to: alate i transportna sredstva 9.215.39,52 kn, građevinske objekte 5.083.484,32 kn i uređaje 211.991,80 kn.

Najznačajnije investicije aktivirane u 2020. godini su:

|  |  |  |
| --- | --- | --- |
|  |  | HRK |
| kompostana  | a) | 7.023.083,18 |
| teretno vozilo  | b) | 2.128.000,00 |
| radni stroj  | b) | 596.000,00 |
| EKI mreža  | c) | 1.123.060,39 |
| poluukopani kontejneri  | d) | 316.232,40 |
| ukopani kontejneri  | d) | 2.300.255,44 |
|  |  | **13.486.631,41** |
|  |  |  |

1. **kompostana**

Sveukupna vrijednost izgradnje kompostane na reciklažnom dvorištu Treskavac – 6. faza iznosi 7.023.083,18 kn. Sredstva za izgradnju osigurana su kreditom poslovne banke (Bilješka 13./i/) u iznosu od 6.300.000,00 kn te iz vlastitih sredstava Društva u iznosu od 723.083,18 kn.

Društvo je 14. kolovoza 2019. godine sklopilo ugovor za izgradnju kompostane s društvima GP Krk kao vodećim partnerom u zajednici ponuditelja i s partnerom u zajednici ECOSTAR s.r.l. Građevinski radovi izvedeni su u iznosu od 6.572.833,18 kn, od čega je GP KRK izvodio radove koji obuhvaćaju arhitekturu, konstrukcije, vodoopskrbu i odvodnju, elektroinstalacije i upravljanje u vrijednosti od 3.347.833,18 kn (49,08%), a ECOSTAR s.r.l je izvodio strojarski dio radova u vrijednosti od 3.225.000,00 kn (50,92%).

Stručni nadzor u vrijednosti od 176.500,00 kn vršio je Hidroplan d.o.o. iz Zagreba.

Podmireni su i vodni doprinos (8.550,00 kn), komunalni doprinos (142.500,00 kn) te projektna dokumentacija (122.700,00 kn).

Izgradnja kompostane dovršena je u kolovozu 2020. godine.

Izvoditelji su dostavili bankarske garancije u iznosu od 10% ukupne vrijednosti izvedenih radova za otklanjanje nedostatka u garantnom roku (dvije godine).

1. **teretno vozilo i radni stroj**

U 2020. g. nabavljeni su:

* radni stroj za kompostanu s teleskopskim utovarivačem kratkoročnim kreditom poslovne banke (Bilješka 15.),
* specijalno komunalno vozilo za pražnjenje podzemnih spremnika i prijevoz otpada s podizačem posuda i krovnom dizalicom na leasing od 5 godina (Bilješka 13).
1. **elektroničko komunikacijska infrastruktura (EKI mreža)**

Ostala ulaganja u EKI mrežu na otoku Krku u 2020. godini iznosila su 1.123.060,39 kn i izvršen prijenos u uporabu. Troškove izgradnje financiraju jedinice lokalne samouprave otoka Krka i Ponikve eko otok Krk.

1. **ugradnja (polu)ukopanih spremnika za otpad**

Društvo je u 2020. godini ugradilo:

* jedan set poluukopanih spremnika za otpad u Gradu Krku i Općini Punat,
* dva seta poluukopanih spremnika za otpad u Općini Malinska-Dubašnica i
* pet setova ukopanih spremnika za otpad na području Općine Baška.

**/ii/** Vrijednost osnovnih sredstava u pripremi na dan 31.12.2020. godine iznosi 24.292.545,17 kn, a najznačajnija ulaganja odnose se na:

1. **ulaganja u izgradnju** **elektroničko komunikacijske infrastrukture u istom infrastrukturnom kanalu fekalne kanalizacije EU projekta društva Ponikve voda d.o.o.**

Budući je u društvu Ponikve voda d.o.o. u tijeku provedba EU projekta „Projekt prikupljanja, pročišćavanja i odvodnje otpadnih voda na području otoka Krka, a radi smanjenja troškova (Zakon o mjerama za smanjenje troškova postavljanja elektroničkih komunikacijskih mreža (EKM) velikih brzina), dobivena je suglasnost za izgradnju elektroničko komunikacijske infrastruktureu istom infrastrukturnom kanalu fekalne kanalizacije EU projekta. Radovi se izvode na područjima Grada Krka i pet Općina: Punat, Malinska- Dubašnica, Omišalj, Dobrinj i Baška. Sredstva osiguravaju jedinice lokalne samouprave (Bilješka 12/ii/) i Društvo.

Sveukupno ulaganje s 31.12.2020. iznosi 23.086.907,31 kn od čega u 2020. godini 6.937.436,75 kn.

1. **posude za otpad**

U ranijim godinama nabavljene su posude za odvojeno prikupljanje otpada različitih zapremnina i količina u ukupnom iznosu od 1.541.830,00 kn. Dio je stavljen u uporabu tj. raspoređen po otoku ili dan na korištenje, a dio se nalazi na zalihi u vrijednosti od 629.448,00 kn.

1. **ukopani i poluukopani spremnici za otpad**

Dio nabavljenih poluukopanih spremnika za otpad za Općinu Malinska-Dubašnica i Općinu Punat u ukupnom iznosu od 156.190,00 kn još nije ugrađen te su na dan 31.12.2020. iskazani kao imovina u pripremi.

**/iii/** Društvo je zbog zastarjelosti i neupotrebljivosti rashodovalo imovinu nabavne vrijednosti 210.866,80 kn i ispravka vrijednosti 183.536,33 kn. Dio rashodovane imovine je prodan pa neto trošak iznosi 20.475,00 (Bilješka 3.1.6.).

1. **DUGOTRAJNA FINANCIJSKA IMOVINA**

Društvo ima udjele u Ponikve usluga d.o.o. u iznosu od 673.600,00 kn ili 15% temeljnog kapitala i u novoosnovanom društvu Smart island Krk d.o.o u iznosu od 98.000,00 ili 49% temeljnog kapitala (Bilješka 19).

1. **ZALIHE**

Zalihe sadrže materijal za održavanje javne rasvjete u iznosu od 154.494,76 kn i zalihe materijala za potrebe elektroničko komunikacijske infrastrukture u iznosu od 476.082,29 kn.

Potraživanja za dane predujmove iznose 8.034,45 kn, a odnose se na plaćene predujmove za robu i usluge.

1. **POTRAŽIVANJA OD DRUŠTAVA POVEZANIH SUDJELUJUĆIM INTERESOM**

Društvo je u sklopu EU projekata programa Horizon (Obzor) 2020 sklopilo ugovor o poslovnoj suradnji na EU projektu frESCO sa Smart island Krk d.o.o. (SIK). SIK predstavlja povezanu treću stranu Društva u projektu te sudjeluje s 35.37735849% ili 37.375 EUR u projektu, a Društvo sudjeluje s 64,62264151% ili 71.925 EUR.

Društvu je vodeći partner projekta doznačio iznos predfinanciranja (predujam) od 470.799,00 kn (62.606,25 EUR), te je pripadajući dio od 166.556,25 kn (22.148,44 EUR) Društvo doznačilo trećoj strani tj. SIK-u.

1. **POTRAŽIVANJA OD KUPACA**

Prikazujemo na sljedeći način:



**/i/** Potraživanja od kupaca odnose se na pružene usluge domaćinstvima i ostalim potrošačima.

**/ii/** U 2020. godini izvršeno je vrijednosno usklađenje potraživanja od kupaca u iznosu od 315.966,57 kn, a za naplatu kojih je pokrenut postupak ovrhe. Društvo je u 2020. godini zbog nemogućnosti naplate otpisalo potraživanja u iznosu od 9.434,20 kn (Bilješka 4.5.).

**/iii/** Tijekom godine naplaćen je iznos od 171.055,42 kn (Bilješka 2.1.).

1. **NOVAC U BANCI I BLAGAJNI**

Novčana sredstva iznose 10.296.595,70 kn, a odnose se na stanje na žiro računu koje je usuglašeno s izvodom otvorenih stavki banke na dan 31. prosinca 2020. godine.

1. **PLAĆENI TROŠKOVI BUDUĆEG RAZDOBLJA I OBRAČUNATI PRIHODI**

Plaćeni troškovi budućeg razdoblja na dan 31. prosinca 2020. godine iskazani su u iznosu od 329.349,26 kn, od čega se 328.653,26 kn odnosi na obračunate troškove po računima za vanjske usluge (64.724,40 kn) i priznate troškove plaća i drugih troškova djelatnika koji su angažirani na EU projektima (263.928,86 kn). Troškovi i ulaganja u imovina će se kumulirati na navedeni način po svakom pojedinom projektu.

Društvo sudjeluje u četiri EU projekta:

**Projekt SYNERGY:**

Istraživački razvojni projekt Synergy iz progama Horizon (Obzor) 2020 u kojem sudjeluje 24 partnera iz više zemalja: Španjolska, Grčka, Finska, Cipar, Italija, Portugal, Austrija i Hrvatska. Vodeći partner projekta je ETRA iz Španjolske. Ukupni budžet projekta je 12,39 milijuna EUR, od čega je 9,93 milijuna EUR potpora. Projekt ima cilj razviti platformu za sigurnu razmjenu i aktivaciju podataka koji nastaju u području energetike, a danas predstavljaju uglavnom trošak njihova prikupljanja. Društvo je uključeno kao pilot područje za implementaciju projektnog rješenja zajedno s povezanim društvom Smart island Krk d.o.o. kao trećom stranom. Planirani iznos s kojim Društvo sudjeluje u projektu iznosi 126.962,50 EUR, a Smart island Krk d.o.o. s 61.687,50 EUR. Udio sufinanciranja EU iznosi 70% prihvatljivih troškova.

Na 31. prosinca 2020. godine obračunati troškovi po EU projekta SYNERGY ukupno iznose 70.778,53 kn, od čega se na troškove osoblja koji sudjeluju na projektu odnosi iznosi od 58.472,53 kn što je iskazno kao prihod interne realizacije.

**Projekt frESCO:**

Istraživački razvojni projekt frESCO iz progama Horizon (Obzor) 2020 u kojem sudjeluje 14 partnera iz više zemalja: Španjolska, Cipar, Austrija, Grčka, Belgija, Francuska, Italija i Hrvatska. Vodeći partner projekta je CIRCE iz Španjolske (Zaragoza). Ovaj projekt razvija nove poslovne modele. Primarni rezultat su poslovni modeli za energetske servise, fokus je uglavnom na ekonomskoj održivosti energetske učinkovitosti naših korisnika. Ukupni budžet projekta iznosi 5,12 milijuna EUR, od čega je 4 milijuna EUR europske potpore. Društvo je uključeno zajedno s povezanim društvom Smart island Krk d.o.o. kao trećom stranom. Planirani iznos s kojim Društvo sudjeluje u projektu iznosi 71.925,00 EUR, a Smart island Krk d.o.o. s 39.375,00 EUR. Udio sufinanciranja EU iznosi 70% prihvatljivih troškova.

Na 31. prosinca 2020. godine obračunati troškovi po EU projekta frESCO ukupno iznose 29.044,73 kn, od čega se na troškove osoblja koji sudjeluju na projektu odnosi iznosi od 25.744,73 kn što je iskazno kao prihod interne realizacije.

**Projekt In-No-Plastic:**

Istraživački razvojni projekt In-No-Plastic iz progama Horizon (Obzor) 2020 u kojem sudjeluje 18 partnera iz više zemalja: Norveška, Nizozemska, Njemačka, Engleska, Belgija, Francuska, Rumunjska, Italija i Hrvatska. Vodeći partner projekta je Sintef AS iz Norveške (Trondheim). Cilj projekta je razviti učinkovito i automatizirano rješenje spriječavanja zagađenja otpadnih i oborinskih voda od mikro i makro plastike koja završava u morima te na kraju hranidbenim lancem i do čovjeka. Ukupni budžet projekta iznosi 7,43 milijuna EUR, od čega je 5,2 milijuna EUR europske potpore. Planirani iznos s kojim Društvo sudjeluje u projektu iznosi 308.562,50 EUR. Udio sufinanciranja EU iznosi 70% prihvatljivih troškova.

Na 31. prosinca 2020. godine obračunati troškovi po EU projekta In-No-Plastic ukupno iznose 160.394,34 kn, od čega se na troškove osoblja koji sudjeluju na projektu odnosi iznosi od 111.275,94 kn što je iskazno kao prihod interne realizacije.

**Projekt Deep Sea:**

Istraživački razvojni projekt In-No-Plastic iz progama Horizon (Obzor) 2020 u kojem sudjeluje 11 partnera iz Italije i Hrvatske. Vodeći partner projekta je Aries Special Agency Venezia Giulia Chamber of Commerce iz Italije. Cilj projekta je razviti električnu mobilnost u kombinaciji s proizvodnjom obnovljivih izvora energije u korist održivog korištenja plovila bez emisija, buke, vibracija, gdje bi se električna energija proizvodila na kupnu i bila odmah spremna za upotrebu. Ukupni budžet projekta iznosi 2,51 milijuna EUR, od čega je 2,13 milijuna EUR europske potpore. Planirani iznos s kojim Društvo sudjeluje u projektu iznosi 272.775,00 EUR. Udio sufinanciranja EU iznosi 85% prihvatljivih troškova.

Na 31. prosinca 2020. godine obračunati troškovi po EU projekta Deep Sea ukupno iznose 68.435,66 kn i u cijelosti se odnose na troškove osoblja koji sudjeluju na projektu što je iskazno kao prihod interne realizacije.

1. **KAPITAL I REZERVE**

Stanje i promjene na kapitalu prikazujemo kako slijedi:

****

Na Skupštini Društva održane 18. lipnja 2020. godine donijeta je odluka o pokriću gubitka iz 2019. godine u iznosu od 925.351,17 kn iz zadržane dobiti.

**/i/** Temeljni ulozi osnivača na dan 31. prosinca 2020. godine iznose:



**/ii/** Godišnje ulaganje iskazano na dan 31.12.2020. godine sastoji se od ulaganja osnivača (JLS):

|  |  |
| --- | --- |
|   | **HRK** |
| Općina Omišalj | 1.480.725,95 |
| Općina Malinska-Dubašnica | 1.158.676,30 |
| Grad Krk | 1.674.253,39 |
| Općina Punat | 348.542,55 |
| Općina Baška | 227.866,48 |
| Općina Dobrinj | 269.923,91 |
| Općina Vrbnik | 299.036,42 |
| **Ukupno**  | **5.459.025,00** |

Ulaganja jedinica lokalne samouprave u 2020. godini iznose 5.459.025,00 kuna, a odnose se na doznake sredstava po ugovorima o financiranju za ulaganja u dugotrajnu imovinu neophodnu za obavljanje djelatnosti Društva. Doznake se odnose na ulaganja u EKI infrastrukturu otoka Krka.

**/iii/** Kapitalne rezerve iskazane su na dan 31.12.2020. godine u iznosu od 26.457.468,73 kn, a odnose se na ulaganja osnivača (jedinica lokalne samouprave) u ranijim godinama u iznosu od 20.998.443,73 kn i ulaganje osnivača u 2020. godini u iznosu od 5.459.025,00 kn.

Kapitalne rezerve po osnivačima iznose:



1. **DUGOROČNE OBVEZE**

Dugoročne obveze predstavljaju obvezu po kunskim kreditima Erste & Steiermakische banke te obveze po leasinzima Erste & Steiermakische S-Leasing d.o.o.

Obveze s valutnom klauzulom po ugovorima o financijskom leasingu svedene su na srednji tečaj Hrvatske narodne banke na dan 31. prosinca 2020. godine.

Promjene na dugoročnim obvezama u 2020. godini bile su sljedeće:



**/i/** Društvo je s Erste & Steiermarkische bankom sklopilo ugovor o kunskom investicijskom kreditu za izgradnju kompostane radi modernizacije i automatizacije obrade biootpada. Kredit je u iznosu od 6.300.000,00 kn uz fiksnu kamatnu stopu. 2019. godine iskorišten je u iznosu od 2.799.429,19 kn, a 2020. godine u ostatku od 3.500.570,81 kn (Bilješka 5/i/a).

Otplata kredita ugovorena je u 40 jednakih tromjesečnih rata svaka u iznosu od 157.500,00 kn, a započela je 30.9.2020. godine. Stanje glavnice kredita 31.12.2020. godine iznosi 5.985.000,00 kn.

Za osiguranje povrata kredita Društvo je izdalo zadužnicu na iznos od 6.300.000 kuna (Bilješka 16).

Društvo je s Erste & Steiermarkische bankom sklopilo ugovor o kunskom investicijskom kreditu za izgradnju dijela EKI mreže koja se gradi uz EU projekt društva Ponikve voda d.o.o.. Kredit je ugovoren u iznosu od 6.307.397,93 kn uz fiksnu kamatnu stopu s krajnjim rokom korištenja 31.03.2021. godine.

2020. godine iskorišteno je 5.468.493,88 kn kredita, a u 2021. godini iskorišten je i ostatak od 838.904,05 kn (Bilješka 5/i/c).

Otplata kredita je u 20 jednakih kvartalnih rata svaka u iznosu od 315.369,90 kn počevši od 30.06.2022. godine uz 1 godinu počeka. Otplatu kredita sufinanciraju tri jedinice lokalne samouprave na čijem se području gradi EKI mreža (Grad Krk, Općina Dobrinj i Općina Punat).

Za osiguranje povrata kredita Društvo je izdalo zadužnicu na iznos od 6.307.397,93 (Bilješka 16).

**/ii/**         Sredstva za otplatu tekućeg dijela dugoročnih obveza po kreditu i leasingu koje dospijevaju u 2021. godini u ukupnom iznosu od 2.450.590,08 kn osigurava Društvo u cijelosti.

**/iii/**        Detaljan pregled dugoročnih kredita prikazan je u dopunskim informacijama.

1. **KRATKOROČNE OBVEZE**

Kratkoročne obveze na dan 31. prosinca iznose 9.837.241,85 kn, a odnose se na obveze prema dobavljačima (3.359.867,38 kn), kratkoročne obveze po kreditima (2.897.590,07 kn), obveze za primljene predujmove EU projekata (2.138.878,44 kn), obveze za poreze, doprinose i slična davanja (588.533,44 kn), obveze prema zaposlenicima (835.372,52 kn), obveze za primljena jamstva (17.000,00 kn).

Značajnije obveze prema dobavljačima prikazujemo u nastavku:

|  |  |
| --- | --- |
| Ponikve voda d.o.o. | 2.568.833,97 |
| **Ukupno dobavljači EKM uz EU projekt** | **2.568.833,97** |
|  |  |
| INA Industrija nafte  | 162.177,00 |
| Ponikve usluga d.o.o.  | 127.152,83 |
| PGŽ Općina Vrbnik | 82.800,00 |
| GP Krk d.d. | 49.233,75 |
| **Ukupno ostali značajniji dobavljači** | **421.363,58** |

Do dana pisanja Bilješki Društvo je podmirilo sve dospjele obveze prema dobavljačima.

Obveze prema zaposlenicima odnose se na obveze za obračunatu plaću i naknade plaća za prosinac 2020. godine, a koja je isplaćena u siječnju 2021. godine.

Obveze za poreze, doprinose i slična davanja iznose 588.533,44 kn, a odnose se na: doprinose na plaću (165.541,58 kn), doprinose iz plaće (217.545,04 kn), porez i prirez iz plaće (54.668,85 kn), obaveza za uplatu pdv-a (146.416,97 ) te ostale obveze (4.361,00 kn).

Obveze za primljene predujmove u ukupnom iznosu od 2.138.878,44 kn odnose se na predujmove EU projekata: SYNERGY 693.515,64 kn, FRESCO 470.799,00 kn i IN-NO-PLASTIC 974.563,80 kn (Bilješka 11).

1. **ODGOĐENO PLAĆANJE TROŠKOVA I PRIHOD BUDUĆEG RAZDOBLJA**

U Bilanci su na dan 31. prosinca 2020. godine iskazani odgođeni prihodi budućeg razdoblja i odgođeno plaćanje troškova u ukupnom iznosu od 15.995.326,28 kn, a odnose se na:



**Promjene tijekom 2020. godine:**



1. **Smanjenje**

**/i/** Prijenos s odgođenih prihoda na prihode obavlja se u visini amortizacije za dugotrajnu materijalnu imovinu nabavljenu iz namjenskih sredstava ili dobivenu bez naknade. Tijekom 2020. godine Društvo je oprihodovalo iznos od 1.874.285,16 kn na ime obračunate amortizacije.

1. **IZVANBILANČNI ZAPISI**

Izvan bilančni zapisi iznose 27.186.460,85 kn. Odnose se na: primljene bankarske garancije od dobavljača za izvršenje ugovora u iznosu od 24.700,00 kn, za jamstveni rok za izgrađenu kompostanu u iznosu od 657.283,32 kn te primljene zadužnice od dobavljača u iznosu od 492.527,00 kuna. Dane zadužnice iskazane su u iznosu od 26.011.950,53 kn, a najznačajnije su dane za osiguranje povrata dugoročnih i kratkoročnog kredita u ukupnom iznosu od 13.203.397,93 kn te za podmirenje obveza po ugovorima o financijskom leasingu (sklopljenih u razdoblju 2015. do 2019. godine) u ukupnom iznosu od 11.693.552,60 kn.

1. **POTENCIJALNE OBVEZE**

Supruga pokojnog radnika Društva podnijela je 03. prosinca 2019. godine tužbu pod poslovnim brojem Pn-206/19 radi isplate imovinske i neimovinske štete nastale nakon nesretnog događaja smrti radnika na radnom mjestu.

Predmetnom tužbom članovi uže obitelji traže naknadu štete u iznosu od 821.812,00 kn zbog događaja sa smrtnom posljedicom radnika na radnom mjestu.

Društvo je odgovorilo na tužbu osporavanjem osnove i visine tužbenog zahtjeva te smatra da je poduzelo sve zakonske mjere osposobljavanja radnika za rad na siguran način. Dana 24. veljače 2020. održano je pripremno ročište. Novo ročište je zakazano za 28.06.2021.

Postupak je u tijeku.

1. **UPRAVLJANJE RIZICIMA**

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo je izloženo promjenama vrijednosti EUR-a, jer su obveze po primljenim predujmovima EU projekata denominirane u stranoj valuti, što Društvo izlaže valutnom riziku.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente. Društvo nema dugoročnih obveza uz promjenjivu kamatnu stopu, te kao posljedicu toga nema izloženost riziku promjene kamatne stope.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2021. godini pokrivene su kratkotrajnom imovinom.

Upravljanje ovim rizikom dijelom se svodi na usklađenje priljeva sredstava od strane jedinica lokalne samouprave po ugovorima o sufinanciranju investicija.

Kao što je navedeno u Bilješci 20., pandemija bolesti COVID-19 uzrokovana virusom SARS-CoV-2 (korona virus) imat će utjecaj na poslovanje u 2021. godini, kako na smanjenje prihoda tako i na likvidnost.

**Procjena fer vrijednosti**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze, te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

1. **DOGAĐAJI NAKON DATUMA BILANCE**

**/i/** Dana 05.12.2019. godine osnovano je društvo SMART ISLAND KRK d.o.o. sa sjedištem u Krku, Vršanska 14. Osnivači su Ponikve Eko otok Krk d.o.o. s udjelom od 49% ili 98.000,00 kn i Stanislav Magić iz Ludbrega s udjelom od 51% ili 102.000,00 kn. Društvo se planiralo baviti izgradnjom optičke mreže na otoku Krku.

U siječnju 2021. godine Stanislav Magić je ponudio suvlasniku prodaju svog poslovnog udjela od 51% za 200.000,00 kn. Na 50. redovnoj sjednici Društva donesena je odluka o prihvaćanju ponude te je 29. travnja 2021. godine Ponikve eko otok Krk postao 100%-tni vlasnik društva Smart island Krk.

**/ii/** Društvo je 18. ožujka 2021. godine u sklopu EU projekata programa Horizon (Obzor) 2020 sklopilo ugovor o poslovnoj suradnji na EU projektu Synergy sa Smart island Krk d.o.o. (SIK). SIK u projektu predstavlja povezanu treću stranu Društva te sudjeluje s 32,699443413% ili 88.125 EUR, a Društvo sudjeluje s 67,300556587% ili 181.375 EUR.

Vodeći partner projekta je Društvu 24.02.2020. doznačio iznos predfinanciranja (predujam) od 693.515,64 HRK (93.718,33 EUR). Pripadajući dio u iznosu od 226.775,75 kn (30.645,37 EUR) Društvo nije doznačilo trećoj strani tj. SIK-u do dana pisanja Bilješki.

1. **DOGAĐAJI OD UTJECAJA NA BUDUĆE POSLOVANJE**

U ožujku 2020. godine proglašena je pandemija bolesti COVID-19 uzrokovana virusom SARS-CoV-2 (korona virus). Pandemija traje i u 2021. godini. Uprava društva predviđa da će pandemija imati utjecaj na poslovanje Društva i u 2021. godini, kako na smanjenje prihoda tako i na likvidnost te se poduzimaju aktivnosti oko prevladavanja navedenih rizika (kontrola rashoda te utroška vlastitih sredstava u financiranju ulaganja u nova osnovna sredstva radi zaštite likvidnosti Društva).

1. **ODOBRENJE FINANCIJSKIH IZVJEŠTAJA**

Financijski izvještaji iznijeti na stranicama od 7 do 32 odobreni su dana 30. travnja 2021. godine.

 Uprava Društva:

 mr.sc. Ivica Plišić, dipl.ing.građ

**DOPUNSKE INFORMACIJE**

* **pregled dugoročnih kredita na dan 31.12.2020.**

